Oudregter Arrie Hattingh dood | Netwerk24
Deur Mike Van Rooyen 13 Augustus 2018 15:05
Oudregter Arrie Hattingh (74) is Maandagoggend in sy huis in Stanford in die Wes-Kaap dood nadat sy gesondheid die afgelope tyd stelselmatig agteruitgegaan het.
Hy het aan diabetes gely en het ook sowat twee jaar gelede 'n beroerte gehad.
Oudregter Arrie Hattingh en sy vrou, Carolien.
Regter Hattingh, wat vir 52 jaar lank in Bloemfontein gewoon het, het in 2015 na Onrus by Hermanus verhuis. Die afgelope twee jaar het hy en sy vrou, Carolien, in Stanford gewoon.
Hy het vir 18 jaar in Bloemfontein as advokaat gepraktiseer voordat hy as regter in die Vrystaatse hooggeregshof aangestel is. Hy het dié amp vir 22 jaar beklee.
As regter in die hof was hy streng en het hy in sy uitsprake nie omgegee as hy dalk op tone getrap het wanneer hy 'n standpunt ingeneem het nie.
Hy is 'n oudstudent van die Universiteit van die Vrystaat waar hy ook in die 1960's sy vrou ontmoet het terwyl sy 'n student in maatskaplike werk was.
Franz Hattingh sê sy broer se toestand het die afgelope tyd baie verswak. Ná die beroerte was sy broer in 'n rolstoel en het hy die afgelope tyd moeilik gepraat.
Die Hattingh-egpaar se drie seuns, Francois, Gerhard en Arnold, en hul gesinne het almal sowat twee weke gelede by hul ouers gekuier.
Op sy dag het regter Hattingh 'n wye belangstelling gehad. Hy het gevlieg en het vliegtuie soos 'n Bonanza, Tiger Moth, Chipmunk en Cessna besit.
Hy het ook tydverdrywe soos jag, motorfietsry, pottebakkery, loodglaswerk, skilderkuns, houtwerk en fotografie beoefen.